Moederstad skud vere reg vir parlementsopeningPres. Cyril Ramaphosa en sy adjunk, David Mabuza, sit saam met ŉ span adviseurs en gaan vir oulaas oor die president se staatsredetoespraak. Foto: Elmond Jiyane/GCIS Kaapstad skud haar vere reg vir vanaand se staatsrede wanneer die nuwe parlementêre termyn deur pres. Cyril Ramaphosa ingelui word. Ramaphosa sal die staatsrede vanaand om 19:00 in die parlement se Nasionale Vergaderingsaal lewer, en hy doen dit te midde van baie spesifieke politieke uitdagings. Die eerste vraag oor vanaand se staatsrede is tot watter mate dié rede deur die opposisie ontwrig gaan word. Dit is jaarliks die politieke gebeurtenis wat die grootste gehoor trek, en alle politieke partye wil soveel munt as moontlik daaruit slaan. Verby is die dae toe opposisiepartye net met verskuldigde eerbied na die staatshoof sit en luister het. Terwyl die parlementêre uitsmyters reeds vandeesweek vergader het, swyg elke jaar se ontwrigters, die EFF, soos ŉ vulkaan oor sy planne. Die DA het reeds aanduidings gegee dat dié party Ramaphosa se rede kan ontwrig met punte van orde en die IVP het vandeesweek ŉ brief aan die president geskryf dat hulle hom mede-aanspreeklik hou vir die wandade van die Zuma-bewind. Wat die staatsrede self betref sal die grootste verwagting wees hoe Ramaphosa – ŉ uitstekende orator – binnelandse en buitelandse beleggers sal probeer oorreed om op groter skaal in die land te belê sodat die tam ekonomie sy kop kan lig. Omdat dit ŉ verkiesingsjaar is, kan verskeie aankondigings oor werkskepping deur infrastruktuurverbetering verwag word. Pres. Cyril Ramaphosa kyk vir oulaas oor sy staatsredetoespraak by sy amptelike woning in Kaapstad. Hy sal vanaand die staatsrede in die parlement lewer. Foto: Elmond Jiyane/GCIS Ramaphosa sal egter verder as die populistiese moet gaan as hy ŉ oortuigende inset wil lewer. ŉ Taai taak lê vir hom voor – en ŉ terugvallery op konvensionele mooipraatjies gaan nie vanjaar die wa deur die drif kry nie. Die grondkwessie sal nóg ŉ belangrike onderdeel van sy staatsrede vorm. Ramaphosa is tot dubbelpratery geneig en dit sal interessant wees of hy die populistiese binnelandse of die verantwoordelike buitelandse kant van sy politieke persona gaan wys. Takeling van korrupsie is ook ŉ belangrike aktuele kwessie in die nasionale diskoers. As Ramaphosa probeer krediet neem vir die arrestasie van leidende Bosasa-amptenare gaan hy polities gesproke bedroë daarvan afkom. Die vraag is hoe hy met soveel korrupsie-geïmpliseerdes in sy kabinet sit. Die buitelandse beleid gaan vanjaar vir die gewone Suid-Afrikaner ŉ interessanter onderdeel as gewoonlik wees in die staatsrede. Die memorandum van vyf leidende Westerse lande oor probleme in die Suid-Afrikaanse staat kan nie geïgnoreer of weggepraat word nie, en waarnemers sal Ramaphosa se reaksie fyn dophou. Laastens sal Suid-Afrikaners duim vashou vir die aankondiging van ŉ stemdatum vir vanjaar se algemene verkiesing, hoewel die kanse beter is dat Ramaphosa dit volgende week sal aankondig, wanneer dit nie die nuushoek van sy staatsrede sal steel nie.